Document ID: 32005R1299

ΚΑΝΟΝΙΣΜΌΣ (ΕΚ) αριθ. 1299/2005 ΤΗΣ ΕΠΙΤΡΟΠΉΣ
της 8ης Αυγούστου 2005
για την τροποποίηση των παραρτημάτων I και ΙΙΙ του κανονισμού (ΕΟΚ) αριθ. 2377/90 του Συμβουλίου για τη θέσπιση κοινοτικής διαδικασίας για τον καθορισμό ανώτατων ορίων καταλοίπων κτηνιατρικών φαρμάκων στα τρόφιμα ζωικής προέλευσης, όσον αφορά τις ουσίες φαινοξυμεθυλοπενικιλλίνη, φωξίμη, νοργεστομέτη και θειαμφαινικόλη
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2377/90 του Συμβουλίου, της 26ης Ιουνίου 1990, για τη θέσπιση κοινοτικής διαδικασίας για τον καθορισμό ανώτατων ορίων καταλοίπων κτηνιατρικών φαρμάκων στα τρόφιμα ζωικής προέλευσης (1), και ιδίως το άρθρο 2 και το άρθρο 4 παράγραφος 3,
τις γνώμες του Ευρωπαϊκού Οργανισμού Φαρμάκων που διατυπώθηκαν από την επιτροπή φαρμάκων για κτηνιατρική χρήση,
Εκτιμώντας τα ακόλουθα:
(1)
Όλες οι φαρμακολογικώς δραστικές ουσίες που χρησιμοποιούνται εντός της Κοινότητας σε κτηνιατρικά φάρμακα που προορίζονται για χορήγηση σε παραγωγικά ζώα πρέπει να αξιολογούνται σύμφωνα με τον κανονισμό (ΕΟΚ) αριθ. 2377/90.
(2)
Η φαινοξυμεθυλοπενικιλλίνη συμπεριλαμβάνεται στο παράρτημα I του κανονισμού (ΕΟΚ) αριθ. 2377/90 για τους χοίρους όσον αφορά τους μυς, το ήπαρ και τους νεφρούς. Η καταχώριση αυτή πρέπει να επεκταθεί για τους εν λόγω ιστούς-στόχους και επιπλέον για το δέρμα και το λιπώδη ιστό στα πουλερικά πλην των ζώων από τα οποία παράγονται αυγά για ανθρώπινη κατανάλωση.
(3)
Η φωξίμη συμπεριλαμβάνεται στο παράρτημα I του κανονισμού (ΕΟΚ) αριθ. 2377/90 όσον αφορά τους μυς, τους νεφρούς και το λιπώδη ιστό για τα προβατοειδή πλην των ζώων από τα οποία παράγεται γάλα για ανθρώπινη κατανάλωση και για τους χοίρους όσον αφορά τους μυς, το ήπαρ, τους νεφρούς το δέρμα και το λιπώδη ιστό. Η ουσία αυτή έχει επίσης συμπεριληφθεί στο παράρτημα ΙΙΙ του εν λόγω κανονισμού για τα κοτόπουλα εν αναμονή της ολοκλήρωσης των επιστημονικών μελετών. Οι μελέτες αυτές έχουν πλέον ολοκληρωθεί και η φωξίμη πρέπει συνεπώς να προστεθεί στο παράρτημα Ι του εν λόγω κανονισμού.
(4)
Η νοργεστομέτη συμπεριλαμβάνεται στο παράρτημα ΙΙΙ του κανονισμού (ΕΟΚ) αριθ. 2377/90 για τα βοοειδή εν αναμονή της ολοκλήρωσης των επιστημονικών μελετών. Οι εν λόγω μελέτες έχουν πλέον ολοκληρωθεί και έτσι η νοργεστομέτη πρέπει συνεπώς να προστεθεί στο παράρτημα Ι του εν λόγω κανονισμού.
(5)
Η θειαμφαινικόλη συμπεριλαμβάνεται στο παράρτημα Ι του κανονισμού (ΕΟΚ) αριθ. 2377/90 για τα βοοειδή και τα κοτόπουλα πλην των ζώων από τα οποία παράγονται αυγά για ανθρώπινη κατανάλωση. Προκειμένου να επιτραπεί η ολοκλήρωση των επιστημονικών μελετών για την επέκταση με σκοπό την κάλυψη των χοίρων, η θειαμφαινικόλη πρέπει να συμπεριληφθεί στο παράρτημα ΙΙΙ του εν λόγω κανονισμού.
(6)
Συνεπώς, ο κανονισμός (ΕΟΚ) αριθ. 2377/90 πρέπει να τροποποιηθεί αναλόγως.
(7)
Πρέπει να προβλεφθεί επαρκής προθεσμία πριν από την έναρξη ισχύος του παρόντος κανονισμού, ώστε να μπορέσουν τα κράτη μέλη να προβούν στις τροποποιήσεις που ενδέχεται να είναι αναγκαίες, υπό το πρίσμα του παρόντος κανονισμού, για τις άδειες κυκλοφορίας που χορηγήθηκαν σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (2).
(8)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I και ΙΙΙ του κανονισμού (ΕΟΚ) αριθ. 2377/90 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 8 Οκτωβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Αυγούστου 2005.

Labels: 0
17